હાલ રિંગરોડ-૨નું કામ ચાલુ છે. તેના પ્રથમ ફેઝમાં ઘંટેશ્વરથી કાલાવડ રોડ પર કોસ્મોપ્લેકસ સુધી સિંગલ લેનમાં વાહન વ્યવહાર પણ શરૂ થઇ ચુક્યો છે. બીજા ફેઝમાં કાલાવડ રોડથી ઢોલરા અને પારડી થઇને ગોંડલ રોડ પર નીકળી શકાશે. આ બીજા ફેઝનું કામ પુર્ણતાના આરે છે. ત્યાં સુધીમાં હવે રિંગરોડ-3ની પ્રક્રિયા પણ સાથોસાથ શરૂ કરી દેવામા આવશે. સૌ પ્રથમ તો સુચિત નકશાને ફાઇનલ કરીને એ મુજબ જમીન સંપાદનનો અભ્યાસ કરવામા આવશે. દીવાળી પછી આ કામ તુરંત જ હાથ પર લઇ લેવામા આવશે તેમ રૂડાના ચેરમેન કમ મ્યુનિ. કમિશનર બંછાનીધિ પાનીએ સત્તાવાર જાહેરાત કરી હતી. રિંગરોડ-3નો ઘેરાવો ન્યારાથી ચાલુ કરીને ગોંડલ રોડ ત્યાંથી ત્રંબા અને અમદાવાદ રોડ થઇને મોરબી રોડ સુધીનો ૬૧ કી.મી.નો છે. તેના પ્રથમ ફેઝમાં ન્યારાથી કાલાવડ રોડ સુધી જમીન સંપાદન અને એ પછી કામ માટે અલગ અલગ ટેન્ડરની પ્રક્રિયા કરવામા આવશે તેમ રૂડાના ચેરમેન બંછાનીધિ પાનીએ જણાવ્યું હતું.